**Rum Község Önkormányzata Képviselő-testületének 16/2017. (XII.1.) önkormányzati rendelete
a partnerségi egyeztetés szabályairól**

Rum Község Önkormányzatának Képviselő-testülete a településkép védelméről szóló 2016. évi LXXIV. törvény 12. § (4) bekezdésében kapott felhatalmazás alapján, az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontjában és a településkép védelméről szóló 2016. év LXXIV. törvény 2. § (2) bekezdésében meghatározott feladatkörében eljárva a következőket rendeli el:

**A rendelet hatálya**

**1.§** A Rendelet hatálya kiterjed Rum község Önkormányzata (a továbbiakban: Önkormányzat)

a) településfejlesztési koncepciója (a továbbiakban: koncepció),

b) integrált településfejlesztési stratégiája (a továbbiakban: stratégia),

c) településrendezési eszközei,

d) településképi követelményei és azok megalapozását szolgáló településképi arculati kézikönyve (a továbbiakban: kézikönyv), valamint

e) településképi rendelete

(a továbbiakban a)-e) pont együtt: településfejlesztési, településrendezési, valamint településképi dokumentumok) elkészítésére, egyeztetésére, elfogadására és módosítására vonatkozó partnerségi egyeztetés szabályaira.

**A partnerségi egyeztetésben résztvevők köre**

**2.§** A településfejlesztési, településrendezési, valamint településképi dokumentumoknak a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Korm. rendelet) szerinti partnerségi egyeztetésben vehetnek részt különösen:

a) a Rum község közigazgatási területén állandó lakóhellyel, tartózkodási hellyel vagy ingatlantulajdonnal rendelkezők,

b) a Rum község közigazgatási területén székhellyel vagy telephellyel rendelkezők, illetve azok, akiknek a működési területe Rum község közigazgatási területére terjed ki,

c) a környezet védelmének általános szabályairól szóló 1995. évi LIII. törvény 98. § (2) bekezdés c) pontja alapján a településrendezési eszközök véleményezési eljárásába – a partnerségi egyeztetés megkezdése előtt legalább 30 nappal korábban – a polgármesternél írásban bejelentkező egyéb szervezet.

**A partnerek tájékoztatásának módja és eszközei**

**3.§** (1) A településfejlesztési, településrendezési, valamint településképi dokumentumok készítése és módosítása esetén a partnerek tájékoztatása – a (2)- (4) bekezdésben foglaltak kivételével – a Korm. rendelet szerinti előzetes és munkaközi tájékoztató keretében:

a) közterületen elhelyezett önkormányzati hirdetőfelületen,

b) a [www.rumkozseg.hu](http://www.rumkozseg.hu/) honlapon közzétett hirdetmény útján, és

c) lakossági fórum keretén belül szóban történik.

(2) A **koncepció és a stratégia módosítása**esetén, valamint a **településrendezési eszközök állami főépítészi eljárásban** történő módosítása a partnerek tájékoztatása az elkészült tervezetről – a Korm.rendelet szerinti munkaközi tájékoztató keretében – a [www.rumkozseg.hu](http://www.rumkozseg.hu/) honlapon közzétett hirdetmény útján, vagy közterületen elhelyezett önkormányzati hirdetőfelületen történik.

(3) A **településrendezési eszközök egyszerűsített eljárásban** történő módosítása esetén a partnerek tájékoztatása az elkészült tervezetről – a Korm.rendelet szerinti munkaközi tájékoztató keretében -:

a) közterületen elhelyezett önkormányzati hirdetőfelületen,

b) a [www.rumkozseg.hu](http://www.rumkozseg.hu/) honlapon közzétett hirdetmény útján, és

c) lakossági fórum keretén belül szóban történik.

**(4) A településrendezési eszközök készítésének vagy módosításának tárgyalásos eljárása során, a Kormány által rendeletben kihirdetett veszélyhelyzet esetén**, ha a veszélyhelyzet felszámolása vagy a további, közvetlenül fenyegető veszélyhelyzet megelőzése miatt indokolt, a partnerek tájékoztatása az elkészült tervezetről – a Korm.rendelet szerinti munkaközi tájékoztató keretében – a [www.rumkozseg](http://www.rumkozseg/). hu honlapon közzétett hirdetmény útján történik.

**4.§ (1) A hirdetmény az előzetes tájékoztató szakasz esetén tartalmazza**:

a) az érintett államigazgatási szervek számára tájékoztatásra bocsátott dokumentumot,

b) a partnerek észrevételeinek benyújtására nyitva álló határidőt és

c) a postai és elektronikus levélcímet, ahova a vélemény megküldhető, és

d) a személyes adatok kezelésével összefüggő tájékoztatást.

**(2) A hirdetmény munkaközi tájékoztató szakasz esetén tartalmazza:**

a) az érintett államigazgatási szervek számára tájékoztatásra bocsátott dokumentumokat, tárgyalásos és állami főépítészi eljárás esetén legalább a tervezet összefoglaló leírását és az elkészült jóváhagyandó munkarészeket,

b) a partnerek észrevételeinek benyújtására nyitva álló határidőt és

c) a postai és elektronikus levélcímet, ahova a vélemény megküldhető, és

d) a személyes adatok kezelésével összefüggő tájékoztatást.

**A partner által adott javaslatok, vélemények megadásának módja és határideje**​

**5.§** A partnerségi egyeztetés során a partnerek írásban adatkezelési hozzájárulás megadásával postai úton, elektronikusan megküldve elsődlegesen az 1. melléklet szerinti Adatlapon – a 7. § esetén szóban, melyet jegyzőkönyvbe kell foglalni – a polgármesternek címezve észrevételt tehetnek. Az adatlap és az adatkezelési nyilatkozat az önkormányzat hivatalos oldaláról letölthető, és a Vasszécsenyi Közös Önkormányzati Hivatalban, az Önkormányzat székhelyén és a lakossági fórum helyszínén papír alapon is átvehető.

**6.§** (1) A véleményezési határidő a hirdetmény önkormányzat hirdetőtábláján történő megjelenése napjával kezdődik és az abban meghatározott határidőig tart.

(2) Partner postai úton és elektronikusan a véleményezési határidő végéig beérkezőleg nyilváníthat véleményt. A véleményezési határidő lejártát követően érkezett vélemény az eljárás során nem kerül figyelembevételre.

(3) A beérkezett vélemények tisztázása érdekében a polgármester a véleményező partnerrel meghívásos egyeztető tárgyalás keretében további egyeztetést kezdeményezhet, amelyről jegyzőkönyvet kell készíteni.

**Lakossági fórum és a javaslatok, vélemények dokumentálásának, elfogadásának, nyilvántartásának módja**

**7.§** A lakossági fórum megtartására közmeghallgatás keretében kerül sor. A lakossági fórum helyét és időpontját a polgármester határozza meg.

**8.§** (1) A szakmai javaslatok alapján a főépítész a vélemények, javaslatok elfogadására, el nem fogadás esetén indokolására vonatkozó döntés-tervezetet készít.

(2) A jelen rendeletben foglaltak szerint beérkezett véleményeket, javaslatokat a főépítész a tárgy és az eljárási szakasz rögzítésével, a beérkezés sorrendjében nyilvántartja.

(3) A (2) bekezdés szerinti nyilvántartás az alábbiakat tartalmazza:

a) a véleményező, javaslattevő

aa) személyes adatai kezeléséhez történő hozzájárulása esetén nevét, továbbá lakhelyét, székhelyét, vagy telephelyét, vagy

ab) személyes adatai kezeléséhez történő hozzájárulása hiányában a személyi, vagy szervezeti véleményező partneri körbe tartozására történő utalást,

b) a vélemény beérkezésének időpontját,

c) a vélemény, javaslat rövid tartalmát, és

d) a véleményezési szakasz lezáró, vagy a véleményt, javaslatot elfogadó, vagy elutasító képviselő-testületi határozat számát, illetve a polgármester döntését.

**Nyilvánosságot biztosító rendelkezések**​

**9. §** A polgármester gondoskodik az elfogadott koncepció, stratégia, kézikönyv, településképi rendelet és településrendezési eszköz elfogadást követő 15 napon belüli közzétételéről, a [www.rumkozseg.hu](http://www.rumkozseg.hu/) honlapon.

**Záró rendelkezések**​

**10.§**(1) A rendelet hatályba lépésével egyidejűleg hatályát veszti Rum Község Önkormányzata Képviselő-testületének a partnerségi egyeztetés szabályairól szóló 10/2017. (VII. 10.) önkormányzati rendelete.

(2) A rendelet a kihirdetését követő napon lép hatályba.

(3) A rendelet rendelkezéseit csak a rendelet hatálybalépését követően indult eljárásokra kell alkalmazni.